寄題向伯恭薌林
作者：李處權
朝代：宋

paragraphs: 薌林近知名，悵望江干路。
無因從之游，夢魂幾飛去。
侍郎天下士，器識廊廟具。
詩似王右丞，文如韓吏部。
勇退不待年，蒼生思謝傅。
幽棲新卜築，日涉已成趣。
人物在籃輿，風流稱椶屨。
身閒魚鳥近，心遠烟霞聚。
浄几展圗書，疏簾約風露。
時傾清濁酒，喚客坐飛絮。
江鱗白可膾，野雀黄堪茹。
懽言忘賓主，脱帽方箕踞。
手揮玉麈尾，故自有佳處。
拄頰欲招隠，撚髯知得句。
快當走尺書，徑拉王文度。